300.000 evakuert i Kina før tyfonen «Soulik» rammer fastlandet - Aftenposten
300.000 evakuert i Kina før tyfonen «Soulik» rammer fastlandet
Oppdatert: 13.jul.2013 19:57
Publisert: 13.jul.2013 19:40
En mann blir hjulpet vekk fra vannmassene i Zhejiang-provinsen i Kina. FOTO: CHINA DAILY
Med utvalgte eiendeler i hendene evakueres innbyggere i utsatte kyststrøk i Kina. FOTO: STR
Et hus er tatt av skred i Sichuan-provinsen. Her har det regnet kraftig de siste dagene, og nå venter en ny uværsfront. FOTO: CHINA STRINGER NETWORK
En skolebuss sliter med fremkommeligheten i Taiwans hovedstad Taipei. FOTO: Wally Santana
Vind i sterkeste laget for surfing i Taiwan. FOTO: PICHI CHUANG
200 personer fryktes omkommet de siste dagene i uvær. Nå rammer tyfonen «Soulik» med vindkast opp mot 120 km/t.
Med en registrert vindstyrke over 200 km/t gjør tyfonen «Soulik» stor skade. I natt traff tyfonen Taiwan, og nå stålsetter Kina seg på at det samme uværet skal ramme dem.
De siste dagene har det sørvestlige Kina vært rammet av svært dårlig vær. Mer enn 200 mennesker er enten bekreftet omkommet eller er meldt savnet i løpet av få dager.
Lørdag kveld er «Soulik» ventet å treffe det kinesiske fastlandet.
Store skader i Taiwan
Da «Soulik» nådde Taiwain i natt ble 8000 personer evakuert. En politimann mistet livet da han fikk løsnede murstein i hodet, ifølge Taiwans Central Emergency Operation Centre. En 54 år gammel kvinne omkom da hun falt fra et hustak.
Nyhetsbyrået AFP melder at minst 100 personer ble skadet da tyfonen traff Taiwan. Mange av de skadede har fått trær eller deler over seg. Flere hus har fått hele eller deler av takkonstruksjonen skrelt av.
Uværet har ført til strømbrudd for 800.000 husstander og omfattende oversvømmelser.
Satellitbilde viser tyfonen rett før den treffer Taiwain.
Det regnet aller hardest i landsbyen Bailan nord i landet, der falt det i løpet av to døgn 90 cm regn og vinden nådde 220 km/t.
Faren for jordskred er spesielt stor sør på øya. Enkelte steder oppgis oversvømmelsene å være en hel etasje høy, skriver AFP.
Tyfoner er relativt vanlige på denne tiden av året i regionen. Før tyfonen traff ble hele Taiwan erklært som et utsatt område. 50 000 soldater var på forhånd satt i beredskap, skriver BBC.
Massiv evakuering
Tyfonen har avtatt noe i styrke på sin vei fra Taiwan til den kinesiske kysten. Da stormsentrumet traff Fujian-provinsen ved 16-tiden i dag ble vindstyrken målt til 118 km/t, ifølge National Meteorological Centre.
Nå ber kinesiske myndigheter innbyggerne i de sørlige kystområdene være forsiktige og komme seg i sikkerhet. 300.000 kinesere er evakuert fra sine hjem.
I Fujian og Zhejiang-provinsene i Kina er fiskere kalt tilbake til land, og kollektivtransporten er stanset.